På gaden i Aalborg deles kampagnemateriale ud til de forbipasserende, men spørgsmålet er, om det er nok. To ud af fem vælgere i kommunen blev hjemme ved seneste valg i 2009. - Det er lidt pinligt, siger Daniel Nyboe Andersen fra De Radikale til TV2/Nord. Og det er de politiske modstandere enige i. Kommunen har derfor sat en række initiativer i værk. Blandt andet er det muligt at stemme på bibliotekerne og i bogbusserne og så ligger uddannelsesinstitutionernes valgmøder ikke længere på samme dag. - Vi tror, at jo før man kommer ud får forklaret de unge, at det er nu de skal være med, jo før kan man få skabt en god tradition omkring det at stemme, så de faktisk fortsætter med det resten af deres liv, fortæller Thomas Krarup fra De Konservative. Og når kandidaterne møder borgere, der ikke deler samme politiske holdninger, så tøver de alligevel ikke med at opfordre til at stemme op en politisk modstander. - Det vil jeg til en hver tid. Det, at vi har et velfungerende nærdemokrati, det er det vigtigste, siger Socialdemokratiets borgmesterkandidat Thomas Kastrup-Larsen.

Opsummering:
Aalborg Kommune havde en af landets laveste valgdeltagelser ved seneste valg. Partierne er enige om, den skal op.